Bona tarda a tothom,

Enhorabona a totes i tots els nous consellers, que a partir d´avui comencem a treballar en el Consell Comarcal de l´Alt Camp.

Els dos representants de la CUP, la Griselda Pau, del Pla de Santa Maria, i jo, en Jaume Camps, d´Alcover, hem votat a la Griselda, perquè iniciem aquesta legislatura amb un discurs clar, tant a nivell social com nacional, i venim a treballar perquè aquest organisme administratiu estigui al servei de les classes populars. I no sigui únicament un lloc on els partits hi envien representants. Perquè és necessari, començar a posar alternatives i algunes qüestions damunt la taula.

Ens precedeix en Gerard Nogués, a qui volem agrair, el seu treball i l´ajuda que ens dona dia rere dia. Com també les persones que el 24 de maig van donar suport a l´esquerra independentista. I a les diverses candidatures de les CUP, de Poble Actiu i les candidatures independents d´altres poblacions com Figuerola del Camp, Querol, Cabra del Camp, Vilabella, Puigpelat, Mont-ral, Valls, el Pla de Santa Maria, Aiguamurcia i Alcover. Que han fet un pas endavant i treballen conjuntament amb nosaltres, dia a dia.

Som la CUP i és sabut per a totes i tots, que treballem amb un peu al carrer i un altre a les institucions. Com també sabeu, no creiem en revàlides cada quatre anys, la democràcia política ha de permetre a la gent governar-se, i la democràcia política passa, per la democràcia econòmica. I volem que la participació de la gent en la presa de decisions sigui diària; i que aquestes, en comptes de ser preses de dalt a baix, siguin fetes de fer des de baix i en horitzontal.

Augmentar la nostra presència al Consell ens fa replantejar coses, què hem fet bé i què no. Però el que tenim clar és que hem de trencar dinàmiques instal·lades, obrir portes i finestres. Perquè sinó la gent dels carrers i places de la comarca els hi passarà el mateix que explicava Bertold Brech en el seu poema on un obrer llegia els llibres d´història, i no entenia com mai no hi sortien els vertaders protagonistes, el poble. I els nostres veïns i veïnes no entendran la nostra feina i la seva utilitat per a millorar el seu dia a dia.

Comencem amb moltes expectatives, ens neguem a entrar en rutines, que condemnen a l’ostracisme, i a la inèrcia. Venim a parlar de cooperació i no de competició. Som de diverses poblacions de l´Alt Camp, que hem de treballar conjuntament per a la gent, la veritable sobirana. I com deia Eduardo Galeano: “molta gent petita, en llocs petits, fent coses petites, poden canviar el món”.

Per això plantegem des del primer dia recuperar els serveis externalitzats. La pèrdua del servei d´atenció domiciliària, o la derivació de la promoció econòmica cap a Valls Genera, són errors. Perquè el que cal són fer polítiques de cooperació comarcal, pel desenvolupament de totes les poblacions per igual.

Avui en dia, la greu crisi que pateixen les classes populars catalanes, i concretament a la nostra comarca, amb un 17,5% d´atur, és a dir 3.547 persones aturades, fan que sigui necessari pendre mesures i alternatives.

Hem de plantejar alternatives, i alguns de vostès els pot sonar estrany, però el què s´està veient, que si continuem defensant aquest model a nivell econòmic i social, serà continuar amb la gana avui, i fam demà.

Per això, ens fa tenir una reflexió, i és que no podem deixar o perdre serveis, sinó que estem obligats a treballar, per a les que més pateixen. A nivell social, ja sigui amb els treballadors socials, qui necessitem més eines per ajudar a la gent, i reforçant els serveis públics, que tenen per objectiu assegurar els serveis bàsics a la població. Perquè els processos de privatització i el neoliberalisme, que defensen les forces conservadores, porten a llarg termini l´inici del darwinisme social.

Malgrat tot, i les mesures contra els nostres drets, és l´esforç de la gent, la que ens anima a poder lluitar contra aquesta greu crisi econòmica, que amaga una greu estafa dels grans mercats. I no ens valen solucions com el Barcelona World, i els treballs de misèria i l´especulació.

Per això cal fer, potenciar i reforçar polítiques comunes. Com hem dit moltes passen per a recuperar la promoció econòmica, en sectors com el turisme, amb el nostre ric patrimoni material i immaterial, primer pas per a teixir comarca, més enllà de la capital. A més d´altres activitats econòmiques que necessiten la nostra ajuda.

En segon lloc, per a vertebrar la comarca, per a tenir consciència de la petita comunitat en què pertanyem en la nostra nació. Hem de deixar enrere el joc polític que ha caracteritzat la institució, les disputes entre els grans partits, o les de la capital, Valls, amb els altres pobles. Per això ens cal treballar en comissions, en comú, amb els agents socials, i no tancar-nos en la institució. I pensar en comú, davant de la Generalitat i del Govern.

En el cas del Consell, volem donar suport a les treballadores i treballadors. No podem demanar més esforços econòmics a la gent que treballa en aquesta institució, ja sigui en forma de retallades, més càrrega de treball, o demores en els pagaments. No volem ser simples testimonis d´acomiadaments dels treballadors i treballadores, cal recuperar la sintonia amb els protagonistes anònims del dia a dia del Consell Comarcal de l´Alt Camp. El cost de les decisions polítiques no poden recaure a les persones que no tenen veu. Per això des de la CUP, màxim suport a les treballadores i treballadors, del Consell, com a les de l´Alt Camp, que necessiten l´ajuda negada de les institucions, perquè cal recordar, que qui ha parat la injustícia en aquest país no han estat i estan sent les institucions; ha estat la gent, diguem-li PAH, diguem-li desobediència. Per tant, cal replantejar el nostre paper en l´àmbit laboral i social.

Altrament, Josep Maria Trenchs, company, amic des de la CUP, des del Consell Comarcal de l´Alt Camp, demanem la teva readmissió, demanem que s´acabi ja amb el caciquisme, i ens unim a tu i a les treballadores citades anteriorment, en el front laboral.

No volem acabar, sense dir que tenim memòria. Som CUP, volem ser l´inici de la Unitat Popular, per això volem fer un homenatge als lluitadors que ens precedeixen; a les repressaliades, exiliades i assassinades per un món millor. I en les dues cadires que avui ocupem, us recordarem i seguirem el vostre camí, perquè seguim i seguirem.

Finalment, a nivell nacional, hem de ser valents i desobedients, i senyores i senyors, hem d´estar al costat de la gent. Hannah Arendt deia que la dignitat, la constància i el coratge construeixen la grandesa de la humanitat. Avui hem de treballar per a la nostra sobirania, política, econòmica i social, i el Consell Comarcal de l´Alt Camp, ha de treballar per la independència, i pel futur.

Per això, avui iniciem un nou mandat on farem oposició crítica, amb molta atenció en defensa del sector públic, i amb el màxim suport als treballadors i treballadores d´aquesta casa, perquè volem ser la veu de les places i carrers en el Consell.

Moltes gràcies.

Valls, 8 de juliol de 2015